  Анжелика Тихонова корреспондент «Удмуртия Нырысетӥ дунне ож аръёсы: революцие вамышъёс» кылож-лекция ортчиз 27-тӥ тулыспалэ кар ӵектосъёсъя «Лифт» штабын. Ужрадэз нуиз Россилэн Кун думаысьтыз депутат, Тодосъя Росси Академиысь профессор, история тодосъя доктор Алексей Загребин. Люкаськемъёс азьын вераськизы история тодосъя кандидат Анна Субботина, со ож аръёсы туала Удмуртилэн интыяз улӥсь крестьянъёслэн улэмзы но гурт аскивалтэтъёслэн ужамзы сярысь вераз, но историк Екатерина Берестова, со Ӟуч православи черклэн со вакытэ калыклы кылын но ужен юрттӥськемез сярысь мадиз. Историяя, кылъя но литературая Удмурт институтлэн кивалтӥсезлэн воштӥсез Алексей Юрпалов ӟуч, соос пӧлын ик удмурт пленэ сюремъёслэн улонзы сярысь тодэ вайытӥз. Со тунсыко учыр сярысь вераз — Германиысь но Австриысь тодосчиос «ошмесо шаерысьтымы» улӥсьёслэсь лулчеберетсэс но кылзэс пленэ кутэм ожгарчиосын вераськыса эскериллям шуиз. Ижкарысь техникая кун университетысь дышетӥсь Светлана Рябая 1914-тӥ арын ож кутскыку улосамы промышленность удысын югдур, заводъёс азе султэм шуг-секытъёс сярысь вераз. Пусйыны кулэ, Алексей Загребин лекция ӧз ке но лыдӟы, мукет вераськисьёсты историысь тунсыко учыръёсын ватсалляз. Вуоноез та выллем ужрад южтолэзь пумын ортчоз. Со но Удмуртиын сю ар талэсь азьло луэм учыръёслы сӥземын луоз. Тегъёс: Ижкар Удмуртия история Мерлык  